Tipin Teile kirja kõigest kolmandalt korruselt,kuigi Hong Kongis on nii maa lähedal viibimine lausa patt. Tähelepaneliku uurimise tulemusena elab moodne hongkonglane pilvede kohal näiteks kuldse läikega sihvakas hoones, sööb kusagil 15.korruse mereandide restoranis, oma 30ne aastast viskit naudib ta pilve(de) lõhkuja tipus ja üldse vaevub maapeale surelike sekka tulema ainult hädapärast. Aga mina ja Joh oleme surelikud ja seda meenutab meile igal õhtul ning hommikul meie päevi näinud veidi koltunud tapeediga, ent hoolega puhtaks küüritud tuba Hong Kongi turistide mekas, Kowloonis. "Hakka külalistemaja" (hakka´d on Lõuna-Hiina vähemusrahvus) peab vitaalne vanahärra Kevin Koo, kes on varjamatult uhke oma Üksiku Planeedi (Lonely Planetisse) kuulumise üle (tema külalistemajale või õigemini 6 toale on selles reisijate vihatud-armastatud piiblis pühendatud tervelt 7 rida pluss aadress, mille ta on oma versioonis rõõmsalt paksu neoonoranzi vildikaga läbi leotanud.Seda markeeritud lk ta siis vibutab kõigi sisseastujate ees) ning kes meid kohalike uudistega kursis hoiab. Näiteks haavas politsei siin eile ühte tagaotsitud varast, mille peale hr. Koo pahandas,et oleks ikka pidanud selle raipe (!) maha laskma,sest tüüp sai 36 aastat ja nüüd peab tema ja ta kaasmaalased tema elu seal vanglas kinni maksma. Nagu veel vähe oleks makse maksta (sõnavara olen püüdnud tema emotsioonide edasi andmiseks vastavaks kohandada)…Selgituseks niipalju,et Hong Kongis on näiteks üüratu maamaks, sest ruumi on ju vähe ning seetõttu on ka odavamate hotellide toad enamasti pisi-pisikesed (voodist tualeti tuleb ikka üle kohvrite ronida) ja pooled toad on üldse ilma akendeta, sest koridori poolne osa on ju ka tubadeks vorbitud.Kuid jah, sattusime siia turistide kanti,kuna teistes kohtades oli kallim (elasime paar ööd kõravlisemas kohas.Hm ja see meie mõtes urgas maksab ka 300 HK dollarit öö eest ehk siis umbes 450 krooni,) ja üks kord oli "LP" ka kasu.